A mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja szerinti, nem kisebb jelentőségű termékleírás-módosítás jóváhagyására irányuló kérelem közzététele

(2019/C 361/10)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a módosítási kérelem elleni felszólalásra e közzététel napjától számított három hónapon belül.

AZ OLTALOM ALATT ÁLLÓ EREDETMEGJELÖLÉSEKHEZ/OLTALOM ALATT ÁLLÓ FÖLDRAJZI JELZÉSEKHEZ KAPCSOLÓDÓ TERMÉKLEÍRÁS NEM KISEBB JELENTŐSÉGŰ MÓDOSÍTÁSÁNAK JÓVÁHAGYÁSÁRA IRÁNYULÓ KÉRELEM

Az 1151/2012/EU rendelet 53. cikke (2) bekezdésének első albekezdése szerinti módosítás jóváhagyására irányuló kérelem

„BERGAMOTE(S) DE NANCY”

EU-szám: PGI-FR-0195-AM01 – 2017.10.30.

OEM ( ) OFJ (X)

1. Kérelmező csoportosulás és jogos érdek

Név: Association des Fabricants de Bergamote de Nancy IGP Cím: co AIAL – 2, avenue de la forêt de Haye – ENSAIA – UDL/BP 172 54 505 Vandoeuvre-lès-Nancy CEDEX FRANCE

E-mail: Bergamote-de-nancy@iaa-lorraine.fr

Összetétel: a csoportosulást a „Bergamote(s) de Nancy” gyártói alkotják. A csoportosulás ily módon jogosult arra, hogy javaslatot tegyen a termékleírás módosítására.

2. Tagállam vagy harmadik ország

Franciaország

3. A termékleírás módosítással (módosításokkal) érintett rovata

☒ A termék elnevezése

☒ A termék leírása

☒ Földrajzi terület

☒ A származás igazolása

☒ Az előállítás módja

☒ Kapcsolat

☒ Címkézés

☒ Egyéb: a cukorkák csomagolására vonatkozó pontosítások beillesztése, a kapcsolattartási adatok frissítése, ellenőrző szervek, nemzeti előírások

4. A módosítás típusa

☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető módosítása

☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető oly módon történő módosítása, amelyre vonatkozóan nem tettek közzé egységes (vagy azzal egyenértékű) dokumentumot

5. Módosítás(ok)

5.1. „A termék elnevezése” rovat

A „Bergamote(s) de Nancy” elnevezés helyébe a „Bergamote de Nancy”/„Bergamotes de Nancy” elnevezés lép, ugyanis a két elnevezés a cukorka egyedi megjelölésére, illetve a lédig vagy a fogyasztói értékesítésre szánt egységekbe csomagolt cukorka megjelölésére használatos.

5.2. „A termék leírása” rovat

A felhasznált összetevők kiegészülnek a glükózsziruppal, ugyanis a glükózszirup annak ellenére kimaradt a termék leírásából, hogy a termékleírásnak az előállítás módját ismertető részében szerepelt.

A „természetes bergamottkivonat” kifejezést a „bergamottkivonat” kifejezés váltja fel, mégpedig azért, hogy a termékleírás megfeleljen az aromákra vonatkozó hatályos szabályozás változásainak (az 1334/2008/EK rendeletnek).

A következő mondat:

„A »Bergamote(s) de Nancy« főzött cukorból álló cukorka […].”

helyébe a következő mondat lép:

„A »Bergamote de Nancy«/»Bergamotes de Nancy« kizárólag cukorból álló cukorka […].”

A „főzött” kifejezést törölték, mivel az az egyik összetevő előállítási módjának eredményét írja le, nem pedig a cukorka összetételét.

A termékleírás a ki nem hűlt cukorka masszájához kapcsolódóan a „Természetes színe nyílt tűzön történő főzéssel alakul ki.” mondattal egészül ki. Ez a rendelkezés, amely az előállítás módjának leírásában is szerepel, csupán emlékeztetőként áll itt a szövegben, mivel ez adja a cukorka legfőbb jellemzőjét.

Ezzel a főzési móddal ugyanis a felfőzött öntött karamell színárnyalata természetesen változik borostyánszínűvé, nem szükséges színezéket adni hozzá.

A szöveg kiegészül azzal, hogy a „Bergamote de Nancy”/„Bergamotes de Nancy”„kemény” cukorka. A keménység nem újdonság, de a cukorka jellemzője, a cukor főzésének az eredménye. A szöveg e melléknévvel történő kiegészítése a termék leírásának pontosabb megfogalmazását célozza.

„A cukorka a kiszerelt állapotban fogyasztható” mondatot törölték, mivel nem a terméket írja le.

„A »Bergamote de Nancy« a fent említett összetevők kivételével sem vegyi anyagot, sem színezéket nem tartalmaz.” mondatot törölték. Kizárólag a termékre vonatkozó egyedi szabályok maradtak a termékleírásban.

„Ez az egyetlen hagyományos francia édesipari termék, amelynek aromáját a természetes bergamottkivonat határozza meg.” mondatot törölték. Ez a megállapítás nem érdemi, ugyanis más, bergamottkivonatot tartalmazó cukorkák gyártása nem tilos.

– A cukorka egyedi csomagolása:

„A »Bergamote de Nancy«/»Bergamotes de Nancy« cukorkát egyedi csomagolásba helyezik.” mondat „A termék leírása” című részbe kerül.

A cukorkák könnyen egymáshoz ragadhatnak, átlátszatlanná, tejszínűvé válnak, és állaguk emiatt módosul (kevésbé lesznek kemények, és a fogakra ragadnak). A cukorkakészítők egyenként csomagolják be a cukorkákat, hogy megóvják azokat a levegőtől, és azok jobban és hosszabb ideig eltarthatók legyenek. Ily módon a gyorsan és a legkevesebb mozgatással járó egyedi csomagolás lehetővé teszi a „Bergamote de Nancy”/„Bergamotes de Nancy” különleges minőségének – elsősorban átlátszóságának és keménységének – megőrzését.

5.3. „Földrajzi terület” rovat

A francia közigazgatási régiók változásának megfelelően törölték a „Lotaringia” régióra utaló hivatkozást, mivel a régió határvonala és neve módosult. Kizárólag a megyék felsorolása maradt meg. A földrajzi terület változatlan.

– Egyedi csomagolás a földrajzi területen belül:

A földrajzi területen végzett műveletszakaszok egyértelmű megfogalmazása érdekében a szöveg a következő mondattal egészül ki: „A cukorkák előállítására és egyedi csomagolására a földrajzi területen kerül sor.”. Az egyedi csomagolást a massza cukorkává történő feldarabolása utáni első percekben készítik el, mivel a cukorka igen érzékeny a levegő páratartalmára és a mozgatásra. A cukorkák ezáltal a lehető leggyorsabban védett közegbe kerülnek annak érdekében, hogy a legjobban és a leghosszabb ideig eltarthatók legyenek.

5.4. „A származás igazolása” rovat

A nyomonkövethetőség biztosítását lehetővé tevő tényezők táblázatos formában szerepelnek; a táblázat a következő műveletszakaszokat különbözteti meg: „Az alapanyagok átvétele és tárolása”, „Egyedi csomagolásra szánt előállítás”, valamint „Csomagolás, tárolás és értékesítés”. A szöveg kiegészül a nyomonkövethetőséget alátámasztó elemekkel: „technikai adatlap”, „vizsgálati eredmények” stb. Ezek a módosítások, amelyek a termékek nyomonkövethetőségének szigorítását célozzák, a jelenleg ténylegesen alkalmazott gyakorlatoknak feleltethetők meg, amelyek nem szerepeltek ennyire pontosan a termékleírásban.

5.5. „Az előállítás módja” rovat

„A »Bergamote de Nancy« előállítására szolgáló helyiségeknek és berendezéseknek összhangban kell lenniük a hatályos szabályozásban (az 1991. április 26-i 91-409. sz. rendeletben) előírt higiéniai rendelkezésekkel.” szövegezésű bekezdést törölték, mivel az általános szabályozásra hivatkozik.

Az előállítási módszer különböző műveletszakaszainak egyértelművé tétele érdekében a szöveg kiegészült a termék életciklusát ismertető vázlatos információkkal. E kiegészítés nem módosítja az előállítás módját, hanem táblázatos formában megjelenített vázlatos információkat fűz a termékleíráshoz.

Felhasznált nyersanyagok:

Az „R43 vagy R45 glükózszirup” kitétel helyébe a „35 és 41 közötti dextróz-egyenértékű (DE) glükózszirup” szövegrész kerül, mivel az R43 és az R45 kifejezés a beszállítók ugyanazon dextróz-egyenértékhez tartozó kereskedelmi hivatkozásainak felelnek meg. A pontos meghatározásra hivatkozás nincs hatással a termékre.

A „88/388/EGK európai irányelvnek és az NF T75 2015 szabványnak (5. melléklet) megfelelő természetes bergamottkivonat” kifejezést a „hatályos uniós szabályozásnak megfelelő bergamottkivonat” kifejezés váltja fel. Ez a szövegezés lehetővé teszi, hogy a termékleírás esetlegesen módosuló általános szabványokra hivatkozzon. A felhasznált összetevőt nem módosítja.

A termékleírás kiegészül az alapanyagként felhasznált vízzel, ugyanis a víz az öntött karamell elkészítéséhez használatos, mielőtt a főzés során elpárolog. E kiegészítés célja, hogy a szöveg kiegészüljön egy – az elpárolgása miatt – a termékleírásból kihagyott, bár a termék előállításához elengedhetetlen összetevővel. A termékleírás a következő mondatrésszel egészül ki: „esetlegesen a korábban elkészített »Bergamote de Nancy«/»Bergamotes de Nancy« maradéka, a készítéskori tömeg 15 %-a erejéig.”.

E módosítás célja, hogy engedélyezze a cukorka-darabolási műveleteket követően – a cukorkák törött, deformálódott volta miatt – OFJ-re nem jogosult, korábban előállított termékek maradékának felhasználását. E maradékok hozzáadására az öntött karamell készítésekor kerül sor. Annak érdekében, hogy ez a gyakorlat ne befolyásolja a késztermék jellemzőit, a hozzáadási arány legfeljebb 15 %. A maradék hozzáadása nem befolyásolja a massza összetételét, mivel az újra hozzáadott termékek (a kihűlt massza) is ugyanilyen összetételűek. Ez a gyakorlat az ágazat gazdasági szereplői által alkalmazott gyakorlatokat tükrözi. A kiegészítés tehát a gyakorlat szabályba foglalását jelenti.

Előállítási eljárás:

A termékleírás a következő bekezdéssel egészül ki:

„a) Az öntött karamell elkészítése: Ez a műveletszakasz a cukornak, valamint az esetlegesen felhasznált, korábban előállított karamell maradékának vízben való feloldásából áll. Ezt követően a végleges keverék (öntött karamell) glükózszirup hozzáadásával készül el. Az egészet felforralják, majd az öntött karamellt a hab eltávolításával megtisztítják.”

Ez a bekezdés az öntött karamell elkészítési műveletszakaszának pontosítására hivatott, amit a hatályos termékleírás nem konkretizál. A bekezdés a gyártók állandó gyakorlatait szabályozza, és a gyakorlatok megfelelőbb leírása révén garantálja a termék minőségének elérését.

A cukorkák előállítása:

A következő rendelkezés:

„a cukrot »nyílt« tűzön felfőzik, és »törésig« tartó (150 °C-hoz közeli hőmérsékletűre) főzést követően egy kilogramm öntött karamellhez legalább 2 gramm természetes bergamottkivonatot adnak”

helyébe a következő szöveg lép:

„Az öntött karamellt nyílt tűzön felfőzik, és »törésig« tartó, azaz 152 °C-os (± 5 °C) hőmérsékletűre főzést követően, a tűzről levéve, egyetlen mozzanatban adják hozzá a bergamottkivonatot úgy, hogy egy kilogramm felfőzött öntött karamellre 2 gramm (± 10 %) jusson. A bergamottkivonat hozzáadásának kellően gyorsan kell történnie annak elkerülése érdekében, hogy túl sok bergamottkivonat illanjon el a levegőbe. A hozzáadást mérsékelt keverés mellett kell végezni, hogy elkerülhető legyen a cukor idő előtti kristályosodásának a kockázata.”

E módosítás célja a cukorkák előállítási műveletszakaszának helyes és pontos ismertetése. A hatályos termékleírásban ugyanis az szerepel, hogy a cukrot felfőzik. Valójában az öntött karamellt főzik fel, amely nevezetesen cukorból áll. Egyébként a „törésig” tartó főzés esetében az új hőmérséklet-tartomány (152 °C [± 5 °C]) megadása az ellenőrzés megkönnyítését célozza. Végül a bergamottkivonat hozzáadásának módját (a tűzről levéve, egyetlen mozzanatban) írják le, valamint az egy kilogramm öntött karamellre jutó bergamottkivonat adagolását jobban szabályozzák (2 gramm [± 10 %]). Az adagolás pontosítása a kívánt íz biztosítása szempontjából fontos. Ha nem elegendő az adagolt mennyiség, a cukorka nem elég jellegzetes. Ha túl sok az adagolt mennyiség, a cukorka túl erős és émelyítő. Ezek a módosítások sem a termék sajátosságait, sem a földrajzi területtel fennálló ok-okozati kapcsolatot nem veszélyeztetik.

A következő mondat:

„A masszaréteget hűtőasztalon vagy márványlapon hűtik ki, majd kézzel (hengerrel, szaggatóval) vagy hengersorral darabolják fel.”

helyébe a következő mondatok lépnek:

„A masszát étolajjal vagy étkezési célú zsiradékkal előzetesen bekent asztalon vagy márványlapon hűtik ki. A masszát ezt követően kézzel, szaggatóval végzett lyukasztással, vagy géppel, laminálással vágják fel.”

Így a cukorkakészítők gyakorlatainak megfelelőbb leírása érdekében a cukorkák kihűtését és formázását kiegészítették. A gazdasági szereplők ugyanis nem rendelkeznek olyan hűtőasztalokkal, amelyek képesek alacsony hőmérsékletet fenntartani, hanem különböző anyagból készült asztalaik vagy márványlapjaik vannak, amelyek a hőmérséklet-különbségből fakadóan lehetővé teszik, hogy a massza a kiöntésekor kihűljön.

– A cukorka egyedi csomagolása:

A termékleírásnak „Az előállítás módja” című része „A terméket a nedvességtől való megóvása, és ezáltal a cukorkák összeragadásának elkerülése érdekében átlátszó, egyedi csomagolásba helyezik.” mondattal egészül ki annak érdekében, hogy az előállítás módja összhangba kerüljön a termék leírásával és a műveletszakasz elvégzési helye szerinti földrajzi terület körülhatárolásával. Az egyedi csomagolás a gyártók állandó gyakorlata.

A cukorkáknak a földrajzi területen végzett egyedi csomagolása összefügg azzal, hogy azokat az előállításuk után gyorsan be kell csomagolni a minőségromlás (például a cukorkák összeragadása) elkerülése érdekében, ami a termékleírás be nem tartását eredményezi (a cukorkák alakja tekintetében), azonban az előállítás után és a csomagolás előtt túl hosszú ideig tartó, levegővel való érintkezés hatására is módosulhat a cukorkák külleme, amelyek átlátszatlanná, tejszínűvé válhatnak. Ezáltal módosul az állaguk (a cukorkák kevésbé lesznek kemények, és a fogakra ragadnak). A cukorkakészítők egyenként csomagolják be a cukorkákat, hogy megóvják azokat a levegőtől, és azok jobban és hosszabb ideig eltarthatók legyenek. Ily módon a gyorsan és a legkevesebb mozgatással járó egyedi csomagolás lehetővé teszi a „Bergamote de Nancy”/„Bergamotes de Nancy” különleges minőségének – elsősorban átlátszóságának és keménységének – megőrzését.

5.6. „Kapcsolat” rovat

A „Kapcsolat a földrajzi területtel” című fejezet egészét tömörebben fogalmazták meg és átszerkesztették, hogy nyilvánvalóbbá váljanak a földrajzi terület sajátosságai, a termék sajátosságai és az ok-okozati kapcsolat. A formája tehát módosult, a termék és a terület közötti kapcsolat azonban változatlan maradt.

Az új szövegezésre tekintettel az egységes dokumentum „Kapcsolat a földrajzi területtel” című részét kiigazították, hogy az egységes dokumentum szószáma – a 668/2014/EU végrehajtási rendelet 6. cikkének alkalmazásában – legfeljebb 2 500 legyen.

Ezenkívül a mellékleteket törölték, ugyanis a tartalmuk bekerült a termékleírásba (a földrajzi terület térképe) vagy nem volt kötelező érvényű (a bergamottolaj AFNOR NF T75-2015 számú szabvány szerinti előírásainak összefoglalása). Ezek formai módosítások, amelyek nincsenek hatással a hatályos rendelkezésekre.

5.7. „Címkézés” rovat

„A termék elnevezése:»Bergamote de Nancy«” szövegrész helyébe a következő szöveg lép: „A termék elnevezése: »Bergamote de Nancy« vagy »Bergamotes de Nancy«, mivel mindkét elnevezés használatos. A „Bergamote de Nancy” elnevezés általában a cukorka egyedi csomagolásán szerepel, míg a „Bergamotes de Nancy” elnevezés a gyűjtőcsomagoláson (tasak, doboz stb.) jelenik meg.

Az összetevők felsorolásában a „»Természetes bergamottkivonat« felirat” helyébe a „»Bergamottkivonat« felirat” kerül, kiegészítve azzal a felirattal, hogy „A bergamottkivonat természetes termék” vagy „A bergamottkivonat természetes”, ahogyan már kifejtésre került e tájékoztató 5.2. pontjának második bekezdésében. Az, hogy a termékleírásba bekerültek ezek a mondatok, egyúttal lehetővé teszi az olyan eltérések kiküszöbölését, amelyek a hatályos szabályozásnak való megfelelést veszélyeztethetnék.

„A gyártási tételt a következő megfogalmazással azonosító (a gyártás időpontjától számított legfeljebb négy hónapban rögzített) »lejárati idő«” kifejezés helyébe a következő szöveg lép: „a gyártás időpontjától számított legfeljebb 8 hónap minimális eltarthatósági időtartam”.

Ez a módosítás 4 hónapról 8 hónapra növeli a minimális eltarthatósági időtartamot, ugyanis az értékesítési csatornák fejlődtek, és a termék terjesztése szélesebb körben folyik. Ebben az összefüggésben a négy hónapos időtartam nagyon korlátozónak bizonyul. A minimális eltarthatósági időtartam meghosszabbítása nem veszélyezteti a termék sajátosságait, ha ez az időtartam 8 hónap. Öregítési tesztekre és érzékszervi vizsgálatokra került sor, és a 8 hónapos időtartam nem veszélyezteti a cukorka jellemzőit és sajátosságait. Ráadásul az egyedi csomagolás elősegíti a cukorka tartósítását.

5.8. „Egyéb” rovat

— Lédig vagy fogyasztói értékesítésre szánt egységekbe csomagolás

A termék kiszerelési formáinak pontosítása érdekében a termékleírás a következő mondattal egészül ki: „forgalomba hozatala: lédig (1 kg felett) vagy fogyasztói értékesítésre szánt egységek formájában, fém- vagy kartondobozokban, illetve átlátszó anyagból készült tasakokban, polietilén tasakok kivételével”. Ezek a kiszerelési formák a gyártók által hagyományosan használt kiszerelési formáknak felelnek meg. A polietilén tasakok használata tilos, ugyanis ez az anyag – az összetételéből fakadóan – a cukorkák gyorsabb elváltozását idézi elő, mégpedig a színre és az átlátszóságra vonatkozó kritériumok tekintetében.

– A kapcsolattartási adatok frissítése:

A termékleírás kiegészült az illetékes tagállami szerv kapcsolattartási adataival, a kérelmező csoportosulás kapcsolattartási adatait pedig frissítették, mivel azok megváltoztak.

– Ellenőrző szervek:

Az ellenőrző szerv kapcsolattartási adatait az ellenőrzésért felelős hatóság kapcsolattartási adatai váltották fel. E módosítás célja, hogy az ellenőrző szerv megváltozása esetén a termékleírást ne kelljen módosítani.

– Nemzeti előírások:

A nemzeti előírások a hatályos nemzeti szabályozásnak megfelelően kiegészülnek a főbb ellenőrizendő pontokkal.

EGYSÉGES DOKUMENTUM

„BERGAMOTE DE NANCY”/„BERGAMOTES DE NANCY”

EU-szám: PGI-FR-0195-AM01 – 2017.10.30.

OEM ( ) OFJ (X)

1. Elnevezés

„Bergamote de Nancy”/„Bergamotes de Nancy”

2. Tagállam vagy harmadik ország

Franciaország

3. A mezőgazdasági termék vagy élelmiszer leírása

3.1. A termék típusa

2.3. osztály: kenyér, péksütemények, cukrászsütemények, édesipari termékek, kekszek és egyéb pékáru.

3.2. Az 1. pontban szereplő elnevezéssel jelölt termék leírása

A „Bergamote de Nancy”/„Bergamotes de Nancy” kizárólag cukorból, glükózszirupból és bergamottkivonatból álló cukorka. Természetes színárnyalata nyílt tűzön történő főzéssel alakul ki.

A „Bergamote de Nancy”/„Bergamotes de Nancy” édesipari termék; borostyánszínű, négyzet alakú és lapos, 2–5 gramm egységtömegű, átlátszó keménycukorka.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

A felhasznált alapanyagok kizárólag a következők:

— 1. sz. EGK vagy 2. sz. EGK típusú cukor;

— 35 és 41 közötti dextróz-egyenértékű (DE) glükózszirup;

— bergamottkivonat;

— víz.

3.4. Az előállítás azon műveletei, amelyeket a meghatározott földrajzi területen kell elvégezni

A földrajzi területen végzendő műveletszakaszok az öntött karamell elkészítésétől a cukorkadarabok elkészítéséig bezárólag végzett műveletszakaszok.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A terméket a nedvességtől való megóvása, valamint a cukorkák külső jellemzőinek módosulását kiváltó összeragadás elkerülése érdekében átlátszó, egyedi csomagolásba helyezik.

A termékek egyedi csomagolását a massza cukorkává történő feldarabolása utáni első percekben készítik el, mivel a cukorka igen érzékeny a levegő páratartalmára. A cukorkák könnyen egymáshoz ragadhatnak, átlátszatlanná, tejszínűvé válnak, és állaguk emiatt módosul (kevésbé lesznek kemények, és a fogakra ragadnak). A cukorkakészítők egyenként csomagolják be a cukorkákat, hogy azokat a lehető leggyorsabban megóvják a levegőtől, és a cukorkák jobban és hosszabb ideig eltarthatók legyenek. Ily módon a földrajzi területen történő egyedi csomagolás lehetővé teszi a „Bergamote de Nancy”/„Bergamotes de Nancy” különleges minőségének – elsősorban az átlátszóságának és a keménységének – megőrzését.

A „Bergamote de Nancy”/„Bergamotes de Nancy” cukorkát egyedi csomagolásba helyezik, és különféle kiszerelésekben értékesítik:

— lédig formában, 1 kg felett,

— vagy fogyasztói értékesítésre szánt egységek formájában, fém- vagy kartondobozokban, illetve átlátszó anyagból készült tasakokban, polietilén tasakok kivételével.

3.6. A bejegyzett elnevezést viselő termék címkézésére vonatkozó egyedi szabályok

Minden csomagolási egységen fel kell tüntetni az alábbi feliratokat:

— a „Bergamote de Nancy” vagy a „Bergamotes de Nancy” elnevezés,

— az összetevők felsorolásában a „Bergamottkivonat” felirat, kiegészítve azzal a felirattal, hogy „A bergamottkivonat természetes termék” vagy „A bergamottkivonat természetes”,

— a gyártó kapcsolattartási adatai,

— a gyártás időpontjától számított legfeljebb 8 hónap minimális eltarthatósági időtartam.

4. A földrajzi terület tömör meghatározása

A földrajzi területet a következő megyék alkotják:

— Meurthe et Moselle,

— Meuse,

— Moselle,

— Vosges.

5. Kapcsolat a földrajzi területtel

A földrajzi terület sajátosságai

Nancy városa Lotaringia fővárosa, és a történelem során a Lotaringiai Hercegség fővárosa volt egészen 1766-ig, a Francia Királyságba való beolvasztásáig. Ekkoriban Nancyban volt a lotaringiai hercegi udvar.

A bergamottos pasztilla első említése Lotaringia és Bar hercegének, I. Stanislas Leszczynskinek a hivatalvezetője, Gilliers 1751-ben íródott művében (Le cannaméliste français [A francia kandírozó]) található, amely felsorolja a hivatalban használatos összes terméket, eszközt és technikát, és többek között beszámol egy természetes bergamottkivonattal ízesített pasztilla formájú cukorkáról. Ekkoriban ezt az illatos pasztillát leheletfrissítési céllal fogyasztották.

Ezt követően 1857-ben Jean Frédéric Godefroy Lillich cukorkakészítő fejtette ki végérvényesen a „Bergamote de Nancy”/„Bergamotes de Nancy” előállításának elvét, mivel neki sikerült a legjobban megőriznie az aromát a főzött cukorban.

A lotaringiai cukorkakészítők elsajátították és átadták egymásnak a „Bergamote de Nancy”/„Bergamotes de Nancy” előállításának mesterfogásait.

Ezen édesipari termék előállítását különleges eljárás teszi lehetővé: a cukorka 152 °C-hoz közeli hőmérsékletűre, „törésig” tartó főzéssel készült cukor és víz keveréke. A természetes bergamottkivonat hozzáadását követően a keveréket egy lemezre öntik, és szaggatóval vagy hengersorral feldarabolják.

A termék sajátosságai

A „Bergamote de Nancy”/„Bergamotes de Nancy” jellemzői a következők::

– átlátszó és kemény, négyzet alakú,

– bergamott ízű,

– természetesen borostyánszínű cukorka.

A „Bergamote de Nancy”/„Bergamotes de Nancy” régóta jó hírnévnek örvend, hírneve túllépi Lotaringia határait.

Ok-okozati kapcsolat

A „Bergamote de Nancy”/„Bergamotes de Nancy” földrajzi területtel fennálló kapcsolata a meghatározott minőségén és a hírnevén alapul.

Eredetileg a bergamottos pasztilla a Nancyba települt lotaringiai hercegi udvar számára készült, ahol leheletfrissítési célra használták. Mivel a cukorkát a keménysége miatt szopogatni kell, azt jelenti, hogy lassan kell fogyasztani, ezáltal a szájban kibontakozhat a természetes bergamottkivonat illata. A természetes bergamottkivonat kizárólagos használata fennmaradt, és ezen édesipari termék identitását fémjelzi, ugyanis annak a citrusfélének – a bergamottnak – a nevét viseli, amelyből a természetes kivonat származik, és annak a városnak a nevét hordozza, ahol megalkották: Nancyét.

A „Bergamote de Nancy”/„Bergamotes de Nancy” keménysége a cukor főzéséből fakad. A földrajzi terület cukorkakészítői által alkalmazott mesterfogás az, hogy a vízből és cukorból álló öntött karamellt nyílt tűzön, 150 °C-hoz közeli hőmérsékletűre, azaz „törésig” hevítik. A cukrot felfőzik, és az a kihűlése közben az üveghez hasonlóan törékennyé válik. Ezenfelül e főzési mód hatására természetes borostyánszínt kap. A korszerű „szuvid” cukorfőzési technikák lehetővé tennék a keménycukor létrejöttét, de a színe kialakításához színezék hozzáadására lenne szükség. A „Bergamote de Nancy”/„Bergamotes de Nancy” sajátosságai tehát a nancyi cukorkakészítők által kifejlesztett eredeti előállítási eljárásból fakadnak.

A „Bergamote de Nancy”/„Bergamotes de Nancy” hírneve túllépte Lotaringia és az ország határait. Az 1909-es világkiállításon ezt az édesipari terméket Nancy Stanislas terét ábrázoló, selyemnyomatos fémdobozokban mutatták be a közönségnek. Ennek az édesipari terméknek a leírása szerepel az „Inventaire du patrimoine culinaire de la Lorraine” (Lotaringia kulináris örökségének repertóriuma) (1998. évi kiadás, 90–91. o.) című sorozatban megjelent, „Lorraine: produits du terroir et recettes traditionnelles” (Lotaringia: tájjellegű termékek és hagyományos receptek) [szerk. J. Froc, M. Hyman, Ph. Hyman et al.]; Lotaringia Regionális Tanácsa elnökének előszavával] című műben. A cukorka meghatározása a Larousse Gastronomique enciklopédiában (2000. évi kiadás, 105. o.) is megtalálható.

Ez az egyetlen hagyományos francia édesipari termék, amelynek aromáját a természetes bergamottkivonat határozza meg. A cukorka egyértelműen kapcsolódik a Nancyban és Lotaringiában fennmaradt mesterfogásokhoz, valamint a város és a régió imázsához.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

https://extranet.inao.gouv.fr/fichier/3-CDCIGPBergamoteNancyQCOMUE042018.pdf

(1) HL L 343., 2012.12.14., 1. o.